**NOTĂ INFORMATIVĂ**

la proiectele de Hotărîri de Guvern

*Cu privire la aprobarea listelor studenţilor din instituţiile de învăţămînt superior (ciclurile I,II) şi elevilor din instituţiile de învăţămînt mediu de specialitate, cărora li se acordă* ***burse de merit*** *în anul de studii 2014-2015*

*Cu privire la aprobarea proiectului de decret al Preşedintelui Republicii Moldova privind acordarea* ***Bursei Preşedintelui Republicii Moldova*** *studenţilor din instituţiile de învăţămînt superior (ciclul I) şi elevilor din instituţiile de învăţămînt mediu de specialitate pentru anul de studii 2014-2015*

În scopul susţinerii performanțelor academice ale tinerilor, implicării acestora în soluţionarea problemelor social-economice ale statului, Ministerul Educaţiei a elaborat şi propune spre examinare proiectele de Hotărîri de Guvern:

* Cu privire la aprobarea listelor studenţilor din instituţiile de învăţămînt superior (ciclurile I,II) şi elevilor din instituţiile de învăţămînt mediu de specialitate, cărora li se acordă **burse de merit** în anul de studii 2014-2015;
* Cu privire la aprobarea proiectului de decret al Preşedintelui Republicii Moldova privind acordarea **Bursei Preşedintelui Republicii Moldova** studenţilor din instituţiile de învăţămînt superior (ciclurile I,II) şi elevilor din instituţiile de învăţămînt mediu de specialitate pentru anul de studii 2014-2015.

Proiectele respective se înscriu în politica promovată de Ministerul Educaţiei pentru fortificarea sistemului învăţămîntului superior în direcţia înscrierii acestuia în sistemul învăţămîntului superior european, precum şi asigurarea creşterii atractivităţii şi competitivităţii naţionale /internaţionale a instituţiilor de învăţămînt superior din ţară.

În corespundere cu *Regulamentul cu privire la modul şi condiţiile de acordare a burselor pentru studenţii ciclului I, ciclului II, studii integrate, învăţămînt medical şi farmaceutic din instituţiile de învăţămînt superior, elevii din instituţiile de învăţămînt mediu de specialitate şi secundar profesional şi persoanele care studiază în învăţămîntul postuniversitar*, aprobat prin **Hotărîrea Guvernului nr. 1009 din 01.09.2006,** în învăţămîntul superior şi mediu de specialitate se acordă următoarele **tipuri de burse de merit, majorate prin Hotărîrea Guvernului nr. 169 din 12.03.2014,** finanţate din bugetul de stat:

* **Bursa Republicii** - **12 burse** pentru studenţii ciclului I, ciclului II, studii integrate, învăţămînt medical şi farmaceutic din instituţiile de învăţămînt superior (**1320 lei**);
* **Bursa Guvernului** - **30 burse** pentru studenţii ciclului I, ciclului II, studii integrate, învăţămînt medical şi farmaceutic din instituţiile de învăţămînt superior (**1100 lei**);
* **Bursa Preşedintelui Republicii Moldova** - **15 burse**, dintre care 10 pentru studenţii ciclului I, ciclului II, studii integrate, învăţămînt medical şi farmaceutic din instituţiile de învăţămînt superior (**1200 lei**) şi 5 pentru elevii din instituţiile de învăţămînt mediu de specialitate (**930** **lei**);
* **Bursa "Gaudeamus**" - **20 burse** pentru elevii din instituţiile de învăţămînt mediu de specialitate (**800 lei**).

Listele candidaţilor la bursele de merit, propuse în proiectele în cauză, au fost aprobate în cadrul senatelor instituţiilor de învăţămînt superior şi consiliilor profesorale ale instituţiilor de învăţămînt mediu de specialitate.

În context, la bursele de merit respective, au candidat studenţii ciclului I, ciclului II, studii integrate, învăţămînt medical şi farmaceutic şi elevii care au obţinut în anul precedent de studii o medie a notelor la sesiunea de vară nu mai mică de **9 puncte** în profilurile /domeniile de studiu tehnic, agrar, economic, medical, militar, drept (pentru candidaţii Academiei "Ştefan cel Mare" a Ministerului Afacerilor Interne) şi real (matematică, informatică, fizică, chimie, biologie) şi nu mai mică de **9,5 puncte** în alte profiluri /domenii de studiu.

Astfel,pentru acordarea burselor de merit în anul universitar 2013-2014, la Ministerul Educaţiei au fort depuse dosarele a **67** de candidaţi (studenţi din ciclurile I şi II) din **16 instituţii de învăţămînt superior de stat** și **una** **instituţie de învăţămînt superior privat** din ţară.

Candidaţii respectivi au fost selectaţi de către *Comisia specializată, responsabilă de examinarea dosarelor*, aprobată prin Dispoziția ministrului educației nr. 306 din 30 iulie 2014, în baza **anumitor criterii**, inclusiv: media notelor; activităţile educaţionale, culturale, sportive; curriculum vitae; activitatea ştiinţifică; publicaţiile; scrisorile de recomandare.

Totodată, candidaţii nominalizaţi au prezentat diplome și mențiuni de participare la activităţi de cercetare ştiinţifică, conferinţe, concursuri / olimpiade naţionale / internaţionale.

Achitarea burselor de merit se va efectua de către fiecare instituţie de învăţămînt în limitele alocaţiilor bugetare aprobate în acest scop.

**Ministru Maia SANDU**

Ex.: Doina Usaci, tel. 23 32 13